**Prokofjev-maraton életre-halálra**

**Hamarosan érkezik a koncertszezon egyik legpörgősebb, legintenzívebb fesztiválja, a Prokofjev-maraton! Csakúgy, mint 2008 óta minden alkalommal, ezúttal is zsizsegő hangulatban lehet részünk, hangversenyről hangversenyre igyekezhetünk az egynapos fesztiválon. Nagyzenekari koncertek, intim kamarazene, filmvetítések és ingyenes hangversenyek várják a közönséget február 4-én a Budapesti Fesztiválzenekar és a Müpa közös rendezvényén.**

Csodagyerek, lázadó, innovátor, 20. századi zseni, lebilincselően sokszínű figura – ki ne akarna eltölteni egy teljes napot a legendás orosz zeneszerző, **Szergej Prokofjev** mágikus világában? Mozarthoz hasonlóan ő is ötévesen írta első zongoradarabját, kilencévesen pedig már az opera műfajával próbálkozott. Muzikalitása mellett sakktudása is kivételes volt: a későbbi világbajnokot, José Raúl Capablancát is legyőzte egy alkalommal. Prokofjev egyedi hangú műveit nemcsak a hangversenytermekben hallhatjuk: ezidáig 164 filmben és tévés produkcióban is megszólaltak darabjai.

Fischer Iván karmester minden maraton zárókoncertjén felteszi a kérdést: ki hallgatta végig a nap összes hangversenyét, és mindig akadnak ilyen hősies koncertlátogatók. Február 4-én, szombaton újra itt a lehetőség! Ahogy minden alkalommal, idén is lesz családi koncert a Bartók Béla Nemzeti Hangversenyteremben: [10:30-tól](https://mupa.hu/program/csaladi-es-ifjusagi-programok/budapesti-vonosok-2023-02-04_10-30-bbnh) a **Budapesti Vonósok** előadásában hangzik el a *Péter és a Farkas* című zenés mese az állatok varázslatos világából. [12:30-tól](https://mupa.hu/program/komolyzene-opera-szinhaz/mav-szimfonikus-zenekar-2023-02-04_12-30-bbnh) ugyanitt a **MÁV Szimfonikus Zenekar** játssza a szerző 1944 nyarán írt *V. szimfóniáját,* amit ő maga így jellemzett: „himnusz a szabad és boldog emberhez, az ő hatalmas erejéhez, tiszta és nemes lelkéhez”. [15 órától](https://mupa.hu/program/komolyzene-opera-szinhaz/gyori-filharmonikus-zenekar-2023-02-04_15-00-bbnh) a **Győri Filharmonikus Zenekar** játszik részleteket a *Rómeó és Júlia* című balett zenéjéből összeállított első és második szvitből. [17 órától](https://mupa.hu/program/komolyzene-opera-szinhaz/budafoki-dohnanyi-zenekar-2023-02-04_17-00-bbnh) a **Budafoki Dohnányi Zenekar** és **Kelemen Barnabás** lép színpadra a szerző *I. hegedűversenyével*, az együttes emellett a *Kizsé hadnagy* filmzenéjéből született szvitet is megszólaltatja. [19 órától](https://mupa.hu/program/komolyzene-opera-szinhaz/pannon-filharmonikusok-2023-02-04_19-00-bbnh) a **Pannon Filharmonikusok** töltik meg a nagytermet **Balog József** zongoraművésszel, a napot pedig [21 órakor](https://mupa.hu/program/komolyzene-opera-szinhaz/budapesti-fesztivalzenekar-2023-02-04_21-00-bbnh) a **Budapesti Fesztiválzenekar** zárja **Fischer Iván** vezényletével. Mesés befejezésre számíthat a közönség, ugyanis az utolsó koncerten a *Hamupipőke* első és harmadik szvitjéből fognak elhangozni részletek.

A Fesztivál Színházban [11:30-kor](https://mupa.hu/program/komolyzene-opera-szinhaz/palojtay-janos-zongorakoncertje-2023-02-04_11-30-fesztivalszinhaz) indul a nap **Palojtay János** zongorakoncertjével, [13:30-tól](https://mupa.hu/program/komolyzene-opera-szinhaz/szabo-ildiko-lajko-istvan-pivon-gabriella-es-mali-emese-kamarakoncertje-2023-02-04_13-30-fesztivalszinhaz) **Szabó Ildikó** (cselló), **Lajkó István** (zongora), **Pivon Gabriella** (fuvola) és **Mali Emese** (zongora) kamaramuzsikálnak. [16 órától](https://mupa.hu/program/komolyzene-opera-szinhaz/pusker-julia-es-a-budapesti-fesztivalzenekar-muzsikusainak-kamarakoncertje-2023-02-04_16-00-fesztivalszinhaz) **Pusker Júlia** hegedűművész játékát hallhatják a **Budapesti Fesztiválzenekar** muzsikusaival, majd [18 órától](https://mupa.hu/program/komolyzene-opera-szinhaz/ball-david-es-a-budapesti-fesztivalzenekar-muzsikusainak-kamarakoncertje-2023-02-04_18-00-fesztivalszinhaz) **Báll Dávid** zongoraművész szintén a **Fesztiválzenekar** zenészeivel lép fel. A nap ezen a helyszínen [20 órakor](https://mupa.hu/program/komolyzene-opera-szinhaz/evelina-dobraeeva-es-nyikolaj-borcsev-dalestje-2023-02-04_20-00-fesztivalszinhaz) egy dalesttel zárul **Evelina Dobračeva** és **Nyikolaj Borcsev** főszereplésével.

A maraton során a szervezők az Üvegteremben és az Előadóteremben is készülnek ingyenes programokkal: koncertfilm-vetítések és extra koncertek színesítik a napot a Liszt Ferenc Zeneművészeti Egyetem hallgatóinak előadásában.

A Prokofjev-maraton előadásaira a jegyek egységesen 2500 forintos áron kaphatók.

2023. február 4., 10:30–22:00

**Prokofjev-maraton**

Bartók Béla Nemzeti Hangversenyterem, Fesztivál Színház, Üvegterem, Előadóterem

[www.mupa.hu/programok/prokofjev-maraton-2023](http://www.mupa.hu/programok/prokofjev-maraton-2023)

[www.bfz.hu/maraton](http://www.bfz.hu/maraton)

**Müpa**

A Müpa Magyarország egyik legismertebb kulturális márkája és egyik legmodernebb kulturális intézménye, mely egyedülálló módon fogja össze a különböző művészeti ágakat: helyet ad komoly-, kortárs, könnyű- és világzenének, jazznek, operának, újcirkusznak, táncnak, irodalomnak, filmnek egyaránt. A Müpát 2005-ben azért hívták életre, hogy magas színvonalú, minőségi kulturális eseményeket kínáljon változatos műfajokban. Az intézmény alapvető feladata, hogy a hazai és európai művészeti hagyományok tiszteletben tartásával új irányokat és irányzatokat is bemutasson és közérthetővé tegyen, s az ínyenc és a szélesebb közönség számára is befogadható, magas szintű élményt biztosítson. A Müpa a hazai és nemzetközi élvonalba tartozó művészek előadásain túl új művek létrehozását is kezdeményezi és támogatja. Kiemelt szerepet játszik a nemzetközi kulturális kapcsolatok ápolásában, a hazai kulturális célok megvalósításában, illetve a magyar előadóművészek nemzetközi megismertetésében. Tevékenysége jelentősen hozzájárul ahhoz, hogy a jövő nemzedékének fiataljai is egyre szélesebb körben váljanak tudatos kultúrafogyasztó felnőttekké. Mindezt inspiráló, párbeszédet generáló, kérdéseket felvető művészeti eseményekkel és szolgáltatásokkal, élményre, kreativitásra és interakcióra építő újszerű programok bemutatásával teszi.

További információ:  
Müpa kommunikáció  
E-mail: [sajto@mupa.hu](mailto:sajto@mupa.hu)